KRP: Markus Pönkä otettu kiinni Tukholmassa – kolmen tunnin piirityksen jälkeen

Kansainvälisesti etsintäkuulutettu Markus Pönkä on otettu kiinni Tukholmassa tänään illalla, kertoo KRP.

Kiinnioton tekivät Ruotsin keskusrikospoliisin NOA:n FAST-ryhmä ja Tukholman poliisin erityisyksikkö, KRP kertoo. Pönkä tavoitettiin yksityisasunnosta ja kiinniottoa edelsi noin kolme tuntia kestänyt piiritystilanne.

– Haluamme kiittää ruotsalaisia kollegoita tehokkaasta toiminnasta ja paikallisia asukkaita lukuisista Pönkää koskeneista vihjeistä, jotka annettiin sen jälkeen, kun asiasta oli uutisoitu ruotsalaismediassa, kiittää jutun tutkinnanjohtaja, rikoskomisario Kaj Björkqvist Keskusrikospoliisista tiedotteessa.

Björkqvist kertoo Ilta-Sanomille, että yksityisasunto, josta Pönkä otettiin kiinni sijaitsee suur-Tukholman alueella. Björkvist ei osaa sanoa, kuinka kauan Pönkä oli Tukholmassa majaillut.

– Viime viikkojen aikana tuli sellaista tietoa, että kohde olisi Ruotsissa. Meidän tiedustelutiedon mukaan hänen henkilökontaktinsa vetivät Ruotsiin. Sen seurauksena Ruotsista muodostui meille kiinnostava kohde etsinnän osalta, Björkqvist kertoo Ilta-Sanomille.

Björkqvistin mukaan Pöngästä alettiin saada runsaasti yleisövihjeitä, kun ruotsalaisissa tiedotusvälineissä perjantaina julkaistiin tietoja ja kuvia Pöngästä.

– Se johti siihen, että yksityishenkilöiden kautta alkoi tulla niin sanottuja varmoja vihjeitä. Tämä johti puolestaan siihen, että löytyi asunto ja auton tiedot.

” Styckmördare greps – hade barrikaderat sig i ’privat bostad’https://t.co/ATivZQSROz pic.twitter.com/GgFrgx82cq— Aftonbladet (@Aftonbladet) August 26, 2017

Jos yllä oleva twiitti ei näy, voit käydä katsomassa sen täältä.

Ilta-Sanomat kirjoitti eilen Björkqvistin kommentoineen ruotsalaismedioille, kuinka Pöngän jäljille Ruotsissa alun perin päästiin.

– On eräitä merkkejä siitä, että hänet saattaa löytää Ruotsista. Hänen lähipiiriinsä liittyy henkilöitä, joilla on ollut tekemistä Suomesta varastettujen kalliiden autojen kuskaamisesta Pohjois-Ruotsiin, Björkqvist kertoi ruotsalaislehti Expressenille.

Pönkää koskeva laaja esitutkinta Keskusrikospoliisissa on kesken. Björkqvistin mukaan hänet on vangittu poissaolevana epäiltynä kahteen rikoskokonaisuuteen, joissa rikosnimikkeinä on törkeä maksuvälinepetos ja törkeä tietomurto. Lisäksi häntä epäillään useista muista rikoksista.

KRP:n mukaan Pöngän luovutusmenettelyä Ruotsista Suomeen aletaan nyt valmistella, mutta tarkkaa tietoa hänen saamisestaan Suomeen ei vielä ole.

Pönkä tunnetaan Tallinnassa 2005 tehdystä liikekumppaninsa paloittelumurhasta, josta hän sai 12 vuoden tuomion.

Markus Pönkä katosi keväällä poliisin näköpiiristä siinä vaiheessa, kun hänen piti mennä suorittamaan vankeusrangaistusta Riihimäelle.

Pöngän piti ilmoittautua Riihimäen vankilaan toukokuun alussa. Hänen olisi pitänyt aloittaa kolmen vuoden ja kahdeksan kuukauden tuomion kärsiminen. Tuomio liittyy muun muassa ampuma-aserikoksiin ja petoksiin.

Ennen kiinniottoa Pönkä oli Europolin etsityimpien rikollisten listalla.

Juttua on päivitetty lisätiedoilla ja tutkinnanjohtajan kommenteilla 26.8.2017 klo 22.43.